Laisvės TV

Laidos

„Laikykitės ten su Andriumi Tapinu“ – intelektualios satyros laida sulaukianti 45-109 tūkstančių peržiūrų. Kiekvieną sekmadienį publikuojama laida yra pati populiariausia „Laisvės TV“. Ją veda Andrius Tapinas. Laidoje šmaikščiai ir kandžiai aptariamos šalies aktualijos. „Laikykitės ten su Andriumi Tapinu“ filmuojama su gyva auditorija. „Laikykitės ten“ ir „Laikykitės ten. Pokalbiai“ rodomi ne tik „YouTube“, bet ir keliose regioninėse televizijose („Init“, „Balticum“). 
Nuo 2019 m. liepos 6 dienos populiariausia „Laisvės TV“ laida atkeliavo ir į didžiąją televiziją – jos rubriką „Laikykitės ten. Pokalbiai“ pradėjo rodyti „Lietuvos ryto“ televizija. Rudenį per šį kanalą planuojama pradėti rodyti ir pagrindinę „Laikykitės ten“ laidą. 
Nuo 2019 m. kovo 11 d. „Laisvės TV“ pradėta rodyti E. Jakilaičio laida „Dekonstrukcijos su Edmundu Jakilaičiu“, kurioje dekonstruojama Rusijoje, Lietuvoje ar kitose pasaulio šalyse skleidžiama rusiška propaganda, analizuojami jos tikslai, skleidimo būdai ir priemonės. Nuo 2018 m. rugsėjo 7 d. Edmundas Jakilaitis „Laisvės TV“ pradėjo vesti laidą „Pagonių kiemas“, kurioje į diskusijas kviečiami skirtingų pažiūrų, nuomonių žmonės.
Nuo 2017 m. rugsėjo 5 d. „Laisvės TV“ pradėta rodyti Ritos Miliūtės vadovaujamo projekto „R.I.T.A.“ (Realių informacinių tyrimų agentūra) laida, kurioje pristatomi profesionalių žurnalistų komandos atlikti tyrimai. Bendradarbiaujant su piliečiais, pranešančiais apie korupcijos ar kitos neteisybės atvejus, šiuo projektu siekiama viešinti korupcijos atvejus ir ją užkardyti. 2018 m. spalio 9 d. pradėtas antrasis šios laidos sezonas. Piliečiai, pastebėję korupcijos atvejus, skatinami apie juos pranešti anonimiškai pildant anketą adresu www.rita.lt
„Laisvės TV“ reguliariai žiūrovams pristato naujas laidas:
„Karštos kėdės“ – aktualijų laida su įvairiais vedėjais – Rita Miliūte, Liudu Dapkumi, Ridų Jasiulioniu bei, išskirtinais atvejais, Andriumi Tapinu.
„Vyriausioji Lietuvos Komisija“ – Andrius Tapinas, Rita Miliūtė, Liudas Dapkus ir Haroldas Mackevičius buriasi į Vyriausiąją Lietuvos Komisiją tam, kad su sau būdingu humoru ir įžvalgumu analizuotų svarbiausius Lietuvos klausimus. Laidos vedėjai pateikia savo požiūrį į svarbiausius mėnesio įvykius Lietuvoje ir pasaulyje.
„Mažos mūsų pergalės“ – laida įprasminanti ir į viešumą iškelianti Lietuvai nusipelniusius, nepelnytai nepastebėtus žmones bei jų darbus. Laidos herojai savo pasiekimais, savybėmis bei neeiliniais gebėjimais garsiną Lietuvos vardą visame pasaulyje.
„1 prieš 1 su Nerijumi Kesminu“ – Lietuvos futbolo apžvalgų laida.
„Še Tau“ – laida rūpestingiems tėvams. Joje apie painias gyvenimiškas situacijas į kurias patenka tėvai diskutuojame su specialistais, žinomais visuomenės veikėjais, dalinamės patarimais ir patirtimis.
„KATukai“ – laidos vedėjai žurnalistas Aurelijus Katkevičius, viešųjų ryšių profesionalai Mykolas Katkus ir Arijus Katauskas diskutuoja apie įvairias Lietuvos aktualijas.
„Šortų dialogai“ – vasaros sezono metu kuriama laida, kurioje laidos vedėjas pašnekovus kalbina ne studijoje, o veiksme – užsiimant vasariškais hobiais.

Specialios laidos ir interviu

Iki 2017 m. balandžio, per kiek daugiau nei pusę metų, „Laisvės TV“ žiūrovams pristatė ne vieną specialią laidą. Prieš 2016 m. metų Lietuvos Respublikos Seimo rinkimus buvo surengtos net kelios „Norite valdyti? Pasikalbėkime apie tai…“ laidos, kuriose svečiavosi ir buvo kalbinami garsūs šalies politikai.
2016 m. spalio 9 d., per rinkimų naktį, vyko tiesioginė 5 valandų trukmės laida, kurią vedė Andrius Tapinas ir Aurimas Perednis. Laidoje buvo aptariami rinkimų rezultatai, kalbinami aukščiausio rango politikai, žiūrovai taip pat išvydo ir šou elementų.
Per 2017 m. „Laisvės TV“ transliavo net dviejų didžiausių šalies politinių partijų, socialdemokratų ir konservatorių, kandidatų į partijos pirmininkus debatus.
2017 m. gruodžio 9 d. išskirtiniame interviu Andrius Tapinas kalbino JAV senatorius John McCain ir Amy Klobuchar. Pokalbis „Youtube“ svetainėje buvo transliuojamas tiesiogiai. „Laisvės TV“ tapo vienintele žiniasklaidos priemone gavusią teisę surengti interviu su JAV senatoriais.
Tų pačių metų kovo 16 d. „Laisvės TV“ žiūrovams pristatė išskirtinį A. Tapino interviu su Kolumbijos narkotikų barono Pablo Escobaro sūnumi Juanu Pablo Escobaru. „Laisvės TV“ tapo vienintele žiniasklaidos priemone, gavusią teisę transliuoti interviu su knygą Lietuvoje pristačiusiu J. P. Escobaru.
2018 m. kovo 5 d. pristatytas specialusis interviu su Nobelio premijos laureatu Ervinu Neheriu.
2018 m. kovo 15 d. įvyko vos per porą dienų „Laisvės TV“ suorganizuoto protesto „Mes kaltinam!“ tiesioginė transliacija. Protestas surengtas po to, kai Seimas atmetė pasiūlymą panaikinti Konstituciją pažeidusio parlamentaro Mindaugo Basčio mandatą. Proteste dalyvavo daugiau nei 5 tūkstančiai žmonių, o jo transliacija peržiūrėta daugiau nei 130 tūkst. kartų.
2018 m. „Laivės TV“ suorganizavo ir transliavo Seimo rinkimų debatus „Mūšis dėl Zanavykų“ Šakiuose. Šie rinkimai vyko siekiant pakeisti Šakiuose į Seimą išrinktą ir vėliau Konstituciją pažeidusį bei iš Seimo nario pareigų pasitraukusį parlamentarą Mindaugą Bastį. Debatuose dalyvavo visi kandidatai į LR Seimą (taip pat ir M. Bastys).
Tų pačių metų rugsėjo 16 d. žiūrovams pristatytas unikalus interviu su „Žiedų valdovo“ žvaigžde John Rhys-Davies, trilogijoje vaidinusiu nykštuką Gimlį.
2018 m. gruodžio 9 d. „Laisvės TV“ transliavo protesto akciją „Paskutinis skambutis“, skirtą palaikyti protestuojančius mokytojus. Šią protesto akciją organizavo Andrius Tapinas kartu su įvairių profesinių sąjungų ir organizacijų atstovais. Proteste dalyvavo apie 40-50 organizacijų bei 6 tūkstančiai žmonių.
2019 m. kovo 3 d. „Laisvės TV“ žiūrovus kvietė į Halės turgų Vilniuje, kuriame vyko rinkimų vakarėlis „Savivalda, mano meile“. Rinkimų naktį laidą vedė ir su kandidatais į Vilniaus mero postą, prezidento postą, politologais ir influenceriais kalbėjo Andrius Tapinas ir Rita Miliūtė. Specialiosios laidos metu tiesiogiai iš partijų ir komitetų štabų naujienas pranešinėjo „Laisvės TV“ reporteriai. „Savivalda, mano meile“ laidą papildė stand-up komikų pasirodymai.
2019 m. kovo 15 d. įvyko tiesioginė kandidatų į Vilniaus mero postą – Remigijaus Šimašiaus ir Artūro Zuoko – debatų transliacija „Laisvės TV“ kanale.
2019 m. gegužę vyko primojo ir antrojo Prezidento rinkimų turų „Noriu būti Prezidentas“ tiesioginės transliacijos. Jų metu – debatai ir rezultatų stebėjimas su visuomenininkais, ekspertais ir politologais bei pasijungimai į kandidatų štabus.
2019 m. birželio 16 d. „Laisvės TV“ pristatė specialųjį interviu su buvusiu Estijos prezidentu T. H. Ilvesu.
2019 m. birželio 19 d. kanale pasirodė specialusis interviu su Andy King, muzikos festivalio „Fyre Festival“ prodiuseriu. „Fyre Festival“ – prabangus, didžiausias vakarėlis, turėjęs vykti Bahamose, tačiau niekada neįvykęs tapo didžiausiu fiasko festivalių istorijoje.

Populiariausias vaizdo įrašas

Milžiniško populiarumo sulaukęs olandų satyrikų vaizdo klipas, kuriame jie Donaldo Trumpo prašo, kad JAV būtų pirma, o Olandija – antra, į savotišką maratoną įtraukė ir kitas Europos šalis. „Laisvės TV“ kartu su Austrijos, Vokietijos, Danijos, Ispanijos ir kitų šalių televizijomis įsijungė į varžybas „Norime būti antri“.
2017 m. vasario 3 d. „Laisvės TV“ pristatė didžiulio populiarumo sulaukusį vaizdo klipą „Lithuania welcomes Trump“. Tai autoironijos kupinas klipas, kuriame Lietuva išreiškia norą būti trečia. Vaizdo įrašas „Youtube“ iki balandžio mėnesio jau buvo peržiūrėtas beveik 3 mln. kartų. Šiam klipui sukurti buvo išleista vos 186 eurai.

Komunikacija

„Laisvės TV“ su savo žiūrovais komunikuoja socialinėje erdvėje – „Facebook“, „Instagram“ ir „Patreon“ platformose, kur yra subūrusi nemenką gerbėjų minią. Žiūrovai laidas taip pat gali išgirsti tinklalaidžių formatu įvairiose platformose: „Spotify“, „Anchor“, „Podtail“ ir kt. Televizija taiko išskirtinį modelį – savo rėmėjams kiekvieną mėnesį siunčia ataskaitą apie nuveiktus darbus, išlaidas ir tolimesnius planus. Be to, kai kurie televizijos rėmėjai turi galimybę tapti kūrybinės komandos nariais, išsakyti savo idėjas, temas, pastabas ir prisidėti prie laidų kūrimo.

Konfliktai

2016 m. rugsėjį portale tv3.lt pasirodė straipsnis „Nelegaliai veikianti A. Tapino „Laisvės TV“ gali būti užblokuota“. A. Tapinas įsivėlė į žodžių mūšį su TV3, o „Laisvės TV“ komanda kreipėsi į teisininkus bei žurnalistų etikos inspektoriaus tarnybą. Po beveik pusę metų trukusio tyrimo žurnalistų etikos inspektorė įspėjo TV3 paneigti tikrovės neatitinkančią informaciją. Nustatyta, kad teiginiai apie nelegaliai veikiančią A. Tapino „Laisvės TV“ ir jos blokavimą, žemina A. Tapino, kaip projekto kūrėjo, garbę ir orumą.

Kiti kanalai

„Laisvės TV X“ – jaunesnei auditorijai skirtas antrasis „Laisvės TV“ kanalas. Šiame kanale talpinamos jaunų, bet jau gerai žinomų Lietuvos Youtuberių laidos, o taip pat humoro, kelionių, pokštų, sporto ir laisvalaikio laidos. Šis kanalas įkurtas 2017 m. spalio 6 d.
„Laisvės TV X“ kanale transliuojamos laidos:
„STT“ – laidos Socialinių Tinklų Tarnybos žiniose apžvelgiami svarbiausi socialinių tinkų įvykiai, naujienos ir tendencijos.
„Unbox Ring“ – laidoje apžvelgiamos, išbandomos ir įvertinamos įvairios naujosios technologijos ir išmanieji įrenginiai.
„Edvino kelionės“ – vienas žymiausių Lietuvos vlogerių The3dvinas, Edvinas Navickas, keliauja po Europą ir dalinasi savo nuotykiais bei patyrimais.
„Antanas nori būti“ – laida, kurioje vlogeris AntanasJ lankosi įvairiose įmonėse, išbando profesijas ir dalinasi savo įspūdžiais.
„Monų monai“ – laidos vedėjas, iliuzionistas Justinas Malinauskas atlieka magijos triukus neįprastose vietose: parduotuvėse, kavinėse ir kitur.

Iniciatyvos

„Laisvės piknikas“ – nuo 2016 metų kasmet vasaros pabaigoje vykstantis didžiausias nemokamas festivalis Lietuvoje. Idėja surengti festivalį kilo po to, kai Kauno rajono politikai nedavė leidimo žurnalistui Andriui Tapinui susitikti su Ringaudų gyvenvietės gyventojais. Festivalyje vyksta įvairių nevyriausybinių organizacijų pasirodymai, muzikos atlikėjų koncertai, pramogos.
2017 m. festivalį papildė diskusijų palapinės. Jose piliečiai kviečiami bendrauti su įvairiais visuomenininkais, politologais, ekspertais, politikais, o diskusijas moderuoja žymiausi Lietuvos žurnalistai.
Nuo 2017 m. festivalio šūkis yra „Valstybė Esu Aš!“. Šis šūkis piliečiams primena, jog kiekvienas esame atsakingas už savo valstybę ir skatina nepamiršti, jog esame ir turime elgtis kaip valstybės šeimininkai.
„Pilietinių Organizacijų Asociacija“ (POA) – 2019 metais įkurta asociacija, skirta kovoti su įvairiomis manipuliacijos informacija formomis. Asociaciją įkūrė internetinė televizija „Laisvės TV“, iniciatyva „Demaskuok.lt“ ir Lietuvos „elfai“. Pirmuoju asociacijos vadovu išrinktas POA idėjos autorius, „Laisvės TV“ direktorius Mykolas Markauskas. Asociacijos tikslas – keistis žiniomis, kontaktais, inicijuoti bendrus projektus ir vienyti pajėgas kovai su dezinformacija.
„Eik pasirinkti!“ – 2019 m. prieš Europos Parlamento rinkimus 5 didžiuosiuose Lietuvos miestuose (Kaune, Panevėžyje, Klaipėdoje, Šiauliuose ir Vilniuje) „Laisvės TV“ organizuoti debatai „Eik Pasirinkti!“. Debatų metu kandidatai į Europos Parlamentą tapo intelektualaus televizinio žaidimo dalyviais, kuriame varžėsi idėjomis ir žiniomis.